**O poveste albă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mie-mi place Iarna,

Iarna cu troiene,

O poveste albă

Peste sat se-aşterne.

Vine peste glie,

Ca o sărbătoare,

O poveste albă

Şi strălucitoare.

Mie-mi place Iarna

Să alerg pe-afară,

Să privesc cum ninge,

Fulgii lin coboară…

Un gherghef de fulgi…

Cad nepăsători.

A rămas pământul

Fără de culori…

Albă este zarea,

Alb imaculat,

Cuşmă de argint

Satul a-mbrăcat.

Prin perdeaua deasă,

Printre fulgii moi,

Mare veselie,

Ies copii puhoi!

Ei trăiesc povestea

În zăpada iernii,

Râd şi se afundă

Ca în puful pernei.

Ah, ce mai poveste,

Albă şi pufoasă,

Până şi moşnegii

Au ieşit din casă.

Şi nu cred bătrânii

C-au îmbătrânit.

Părul lor cel negru,

Iarna l-a-nălbit.

E prilej de joacă

Şi de veselii,

Azi buneii noştri

Parcă-ar fi… copii.